SPOROČILO ZA JAVNOST

**V Bitnjah bodo začeli z gradnjo vrtca**

**Kranj, 2. marec 2021 – Predvidoma v ponedeljek, 8. marca 2021, se bo začelo z deli na območju vrtca Biba v Zgornjih Bitnjah. Dotrajani montažni objekt bodo odstranili in v približno osmih mesecih zgradili sodoben, skoraj ničenergijski vrtec s tremi oddelki za skupno 66 otrok in dodatnimi zunanjimi površinami. Mestna občina Kranj bo s tem otrokom občanov, zlasti krajanov iz Bitenj in Žabnice, zagotovila ustrezne in večje prostore za izvajanje predšolske vzgoje, po novem tudi za najmlajše.**

**Mestna občina Kranj** (MOK) je po pridobitvi gradbenega dovoljenja konec februarja s podjetjem **TIPO investicijske gradnje** podpisala pogodbo za gradnjo vrtca v Bitnjah pri Kranju. Z deli bodo najverjetneje začeli že prihodnji ponedeljek. Župan MOK **Matjaž Rakovec** je na današnji novinarski konferenci predstavil, kako so potekale priprave na izvedbo investicije in podrobnosti gradnje v prihodnjih mesecih. *»Otrokom občanov želimo zagotoviti ustrezne prostore za izvajanje predšolske vzgoje, ki poleg tega sledijo sodobnim in okolju prijaznim tehnologijam gradnje. Zato moramo ne le vzdrževati, temveč tudi nadomeščati starejše, energetsko potratne objekte, ki ne izpolnjujejo standardov in normativov.«*

Sedanji Vrtec Biba, ki je bil zgrajen leta 1973 in je v slabem stanju, bodo tako podrli, zgradili pa novega in večjega v skladu s predpisanimi standardi in normativi. Imel bo en oddelek prvega in dva oddelka drugega starostnega obdobja.

Gradbena dela bodo trajala predvidoma 240 dni od uvedbe v delo, vrednost celotne investicije je približno 1,5 milijona evrov (gradnja, oprema, nadzor, arheologija, projektiranje …). Ker bo vrtec porabil tako malo energije, da bo veljal za ničenergijskega, projekt s skoraj 173.000 evri podpira tudi Eko sklad.

Do začetka novega šolskega leta vrtec še ne bo nared, po načrtih pa bi vrata lahko odprl pozno jeseni. Direktor podjetja Tipo investicijske gradnje **Robert Štrukelj** je ocenil, da je osem mesecev realen in dosegljiv rok za dokončanje del. Vseeno pa bo treba izvesti še arheološke raziskave in v primeru kakšnih odkritij, bi to utegnilo podaljšati rok gradnje. Otroke, ki obiskujejo vrtec v Bitnjah, bodo za ta čas razporedili po drugih vrtcih po Kranju. En oddelek bo v **enoti pri OŠ Matija Čopa**, polovični oddelek pa v **enoti Sonček**, v novem šolskem letu 2021/2022 pa bodo že v novem vrtcu. Po pričakovanjih ravnateljice zavoda **Kranjski vrtci** **Tee Dolinar**, ki je ob tem spomnila, da ravno te dni potekajo [vpisi v vrtec](https://www.kranj.si/vpis-otrok-v-vrtec-za-solsko-leto-2021-2022), bodo v novem bitenjskem vrtcu zapolnjena vsa mesta.

**Podoba novega vrtca**

Celotna površina gradbene parcele znaša 2537 m2. V osrednjem delu bo postavljen klasično grajen (zidan) objekt, na zahodni strani zemljišča parkirne in manipulativne površine. Vzhodni del zemljišča bo namenjen zunanjim igralnim površinam vrtca, ki bodo opremljene s certificiranimi igrali in varovalno ograjo. Nanje bodo otroci lahko vstopali s terase, ki bo del objekta. S tako oblikovano gradbeno parcelo bo zagotovljena dovolj velika površina za normativno število 66 otrok v treh oddelkih otroškega vrtca.

Na parkirišču bo urejenih 21 parkirnih mest, nekaj za zaposlene, del pa za starše, ki pripeljejo otroke v varstvo. Po novem bodo razširili tudi obstoječi uvoz z lokalne ceste.

V otroškem vrtcu, ki bo pritličen ter ustrezno toplotno in hidro izoliran, bodo tri igralnice, priporočene velikosti nad 50 m2, postavljene na dobro osončen del zemljišča. Vsaka bo imela

urejeno in pokrito zunanjo teraso, s katerih bo dostop do zunanjih površin. Osrednja točka dogajanja v celotnem objektu bo telovadnica.

*»To bo zagotovo velika pridobitev za krajevni skupnosti Bitnje in Žabnica ter šolski okoliš OŠ Stražišče. Vrtec, ki je doslej lahko sprejel največ 40 otrok, bo večji in bodo starši tako prihranili pri času in na poti pri vožnji zlasti najmlajših otrok v druge, bolj oddaljene vrtce. Poleg izboljšanja prostorskih pogojev pa bomo zaradi najbolj sodobne gradnje prispevali tudi k zmanjšanju porabe energentov in posledično k zmanjšanju izpustov toplogrednih plinov,«* je poudaril župan Matjaž Rakovec.

Kakor je pojasnil, bo to eden od treh večjih letošnjih projektov na področju vzgoje in izobraževanja, saj se bo v kratkem začela tudi prenova nekdanje gradbene šole na Cankarjevi ulici 2. Vse potrebno se ureja tudi za izgradnjo telovadnice, šestih učilnic in večnamenskega prostora pri **OŠ Staneta Žagarja Kranj**.

*Pripravila: Jana Zupančič Grašič*